

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS 2021 METŲ KONSOLIDUOTŲJŲ**

**ATASKAITŲ RINKINIO PATVIRTINIMO**

2022 m. liepos 29 d. Nr.TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 15 punktu, Lietuvos Respublikos biudžeto sandaros įstatymo 36 straipsnio 3 dalimi, Lietuvos Respublikos viešojo sektoriaus atskaitomybės įstatymo 2 straipsnio 17 dalimi ir Rokiškio rajono savivaldybės tarybos veiklos reglamento, patvirtinto Rokiškio rajono savivaldybės tarybos 2019 m. kovo 29 d. sprendimu Nr. TS-43, 275.2 punktu, Rokiškio rajono savivaldybės taryba

n u s p r e n d ž i a:

1. Patvirtinti Rokiškio rajono savivaldybės 2021 metų konsoliduotųjų ataskaitų rinkinį, kurį sudaro:

1.1. Biudžeto vykdymo ataskaitų rinkinys (1, 2, 3 priedai);

1.2. Finansinių ataskaitų rinkinys (4 priedas).

2. Skelbti šį sprendimą Teisės aktų registre ir savivaldybės interneto svetainėje.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

 Savivaldybės meras Ramūnas Godeliauskas

R.Dūdienė

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS 2021 METŲ KONSOLIDUOTŲJŲ ATASKAITŲ RINKINIO TVIRTINIMO“ AIŠKINAMASIS RAŠTAS**

**Sprendimo projekto tikslai ir uždaviniai.**

Tarybos sprendimo projekto tikslas – patvirtinti Rokiškio rajono savivaldybės 2021 m. biudžeto vykdymo ir konsoliduotųjų finansinių ataskaitų rinkinio ataskaitas.

**Teisinio reguliavimo nuostatos.**

Sprendimo projektas yra parengtas vadovaujantis Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 straipsnio 2 dalies 15 punktu.

**Sprendimo projekto esmė.**

Teikiama tvirtinti biudžeto vykdymo ataskaita ir KFAR ataskaita. Kontrolės ir audito tarnybos ataskaita pridedama.

Rokiškio rajono savivaldybės patvirtintas 2021 metų biudžeto pajamų planas su dotacijomis ir praėjusių metų nepanaudota pajamų dalimi sudarė 35120,7 tūkst. eurų. Per metus biudžetas tikslintas 7 kartus, padidintas 7,7 mln. eurų ir metų pabaigoje sudarė **42 839,8 tūkst. eurų**, iš jų:

20 787,7 tūkst. eurų – mokesčiai;

1 140,1 tūkst. eurų – Europos Sąjungos finansinės paramos lėšos;

16 256,6 tūkst. eurų – dotacijos iš kitų valdymo lygių,

1 267,6 tūkst. eurų – praėjusių metų nepanaudota pajamų dalis, kuri viršija praėjusių metų panaudotus asignavimus,

185,9 tūkst. eurų – vidaus finansinių įsipareigojimų prisiėmimo pajamos (ilgalaikė paskola),

3 201,9 tūkst. eurų – kitos į rajono biudžetą surenkamos pajamos.

Gauta **43 310,8** **tūkst. eurų**, pajamų, t. y. 471,0 tūkst. eurų daugiau nei planuota, metinis pajamų planas įvykdytas 101,1 proc.

Į savivaldybės biudžetą gauta 21,679,9 tūkst. eurų mokesčių, t. y. 892,2 tūkst. eurų, arba 4,3 proc. daugiau nei buvo planuota. Didžiąja dalimi viršplaninį mokesčių ir pajamų surinkimą įtakojo 851,8 tūkst. eurų viršytas gyventojų pajamų mokestis. Kitų mokesčių planinės užduotys taip pat viršytos. Į savivaldybės biudžetą gauta 216,7 tūkst. eurų pajamų mažiau nei buvo planuota. 7,1 tūkst. eurų mažiau gauta vietinės rinkliavos, 238,1 tūkst. eurų – kitų pajamų ir 71,9 tūkst. eurų negauta pajamų už teikiamas paslaugas. Pastarųjų pajamų nesurinkimą lėmė ribojimai karantino laikotarpiu, kai biudžetinės įstaigos negalėjo teikti paslaugų.

 2021 metais gauta 17 224,6 tūkst. eurų dotacijų, iš kurių 1140,1 tūkst. eurų – Europos Sąjungos finansinės paramos lėšos ir likusi suma – 16084,5 tūkst. eurų – dotacijos iš kitų valdžios sektoriaus subjektų. 2021 metais gauta 57 tikslinės dotacijos iš 15 valstybės institucijų. Nepanaudota ir grąžinta 94,1 tūkst. eurų specialiosios tikslinės dotacijos valstybinėms ( valstybės perduotoms savivaldybėms) funkcijoms atlikti, iš kurių 441,55 eurų – mobilizacijai, 5156,57 eurų –Užimtumo didinimo programa, 16371,01eurų – socialinėms paslaugoms finansuoti, 52351,28 eurų – parama mokiniams ir19817,53 eurų – socialinėms išmokoms kompensuoti.

Pajamų įvykdymą pagal atskiras rūšis atspindi žemiau pateikta 1 lentelė (sumos nurodomos tūkst. eurų).



Mokesčių ir pajamų dalis sudaro 58,9 proc., dotacijos – 41,1 proc. visu pajamų (neskaitant paskolų ir metų pradžios lėšų likučio). Didžiausią mokesčių ir pajamų dalį (net 92,1 proc.) sudaro gyventojų pajamų mokestis (GPM), kurio gauta 20638,9 tūkst. eurų. Kiti mokesčiai ir pajamos sudaro nežymią dalį. Gauta 642,5 tūkst. eurų žemės mokesčio, nekilnojamojo turto mokesčio – 322,7 tūkst. eurų, nuomos mokesčio už valstybinę žemę – 380,2 tūkst. eurų, valstybės ir vietinės rinkliavos – 821,8 tūkst. eurų. Mokesčių ir pajamų dalį atvaizduoja žemiau pateikta 1 diagrama

 1 diagrama



 2021 metais savivaldybės biudžeto išlaidų patikslintas planas sudarė 42839,8 tūkst. eurų (įskaitant finansinių įsipareigojimų vykdymą). Įvykdyta 41671,0 tūkst. eurų, arba 97,3 proc.

Biudžetinės įstaigos panaudojo 97,2 proc. jiems skirtų asignavimų arba nepanaudojo 1168,8 tūkst. eurų planuotų. Pagal išlaidų funkcinės klasifikacijos kodus nepanaudota: 149,7,0 tūkst. eurų bendroms valstybės paslaugoms, 82,6 tūkst. eurų – ekonomikai, 86,1 tūkst. eurų –aplinkos apsaugai, 228,0 tūkst. eurų – būstui ir komunaliniam ūkiui, 7,8 tūkst. eurų – sveikatos apsaugai, 78,9 tūkst. eurų – poilsiui, kultūrai ir religijai, 389,1 tūkst. eurų – švietimui ir 146,2 tūkst. eurų – socialinei apsaugai.

Išlaidų pasiskirstymą pagal vykdomas programas atspindi žemiau pateikta 2 lentelė:

 2 lentelė



 Kaip matyti iš lentelės, didžioji biudžeto dalis tenka Ugdymo kokybės ir mokymosi aplinkos užtikrinimo programai – 16463,1 tūkst. eurų, arba 39,5 proc. viso biudžeto.

 Socialinės paramos ir sveikatos apsaugos paslaugų kokybės gerinimo programai panaudota 18,5 proc. biudžeto lėšų. Šiai sričiai lėšos kiekvienais metais didėja. Palyginti su 2020 metais, socialinei paramai panaudota 1,5 mln. eurų, arba ketvirtadaliu daugiau nei 2020 metais. Daugiausiai tą įtakojo papildomos lėšos, skirtos įvairioms programoms, susijusioms su COVID-19 liga.

 Savivaldybės funkcijų įgyvendinimo ir valdymo programai 2021 metais panaudota 150,5 tūkst. eurų, arba 2,2 proc. mažiau nei 2020 metais.

 Taip pat 1,2 mln. eurų (19,1 proc. mažiau) panaudota Rajono infrastruktūros objektų priežiūros, plėtros ir modernizavimo programai. Tai lėmė naujas 2021–2027 metų Europos Sąjungos fondų investicijų programos laikotarpis,kai 2021 startavo naujas finansavimo laikotarpis ir buvo teikiamos paraiškos šio laikotarpio projektams.

 Nors karantino laikotarpiu kultūros ir sporto įstaigų veikla buvo ženkliai apribota, įstaigos negavo pajamų už teikiamas paslaugas, tačiau Kultūros, sporto bendruomenės ir vaikų ir jaunimo programai 2021 metais panaudota 61,5 tūkst. eurų, daugiau nei 2020 m. Tai lėmė kultūros darbuotojų darbo užmokesčio padidinimas.

 Daugiausiai lėšos išaugo Kaimo plėtros, aplinkos apsaugos ir verslo skatinimo programai – 950,5 tūkst. eurų, arba daugiau 57,2 proc. Vienas iš pagrindinių faktorių – iš valstybės investicijų programos (VIP) gautos lėšos melioracijos įrenginių rekonstrukcijai (737 tūkst. eurų).

 3 lentelė

|  |  |  |  |  |
| --- | --- | --- | --- | --- |
| 2021 metų išlaidų plano įvykdymas pagal straipsnius |  |  |  |  |
|  |  |  |  |  |  |  |
| Programa | 2020 m. įvykdymas | 2021 m. įvykdymas | Lyginamasis svoris biudžeto apimtyje, proc. | Nukrypimas 2021 m. lyginant su 2020 m. |
| 2020 m. | 2021 m. | suma,+ - | proc., + - |
| 1. Darbo užmokestis ir socialinis draudimas | 21158,9 | 22959,9 | 53,7 | 55,1 | 1801,0 | 8,5 |
| 2. Prekių ir paslaugų įsigijimo išlaidos | 7014,5 | 7943,0 | 17,8 | 19,0 | 928,5 | 13,2 |
| 3. Palūkanos | 127,4 | 109,3 | 0,3 | 0,3 | -18,1 | -14,2 |
| 4. Subsidijos | 1126,9 | 1546,3 | 2,9 | 3,7 | 419,4 | 37,2 |
| 5. Dotacijos | 23,2 | 33,7 | 0,1 | 0,1 | 10,5 | 45,3 |
| 5. Socialinės išmokos (pašalpos) | 2613,0 | 3256,1 | 6,6 | 7,8 | 643,1 | 24,6 |
| 6. Kitos išlaidos | 1038,2 | 1317,6 | 2,6 | 3,2 | 279,4 | 26,9 |
| 7. Materialiojo ir nematerialiojo turto įsigyjimo išlaidos | 5445,0 | 3414,8 | 13,8 | 8,2 | -2030,2 | -37,3 |
| 8. Finansinių įsipareigojimų vykdymo išlaidos (grąžintos skolos) | 847,9 | 1090,3 | 2,2 | 2,6 | 242,4 | 28,6 |
| **IŠ VISO:** | **39395,0** | **41671,0** | **100,0** | **100,0** | **2276,0** | **5,8** |

 Pagal ekonominę klasifikaciją ( žr. 3 lentelę) daugiau nei pusę (55,1 proc.) visų išlaidų sudaro darbo užmokestis ir socialinis draudimas. Jiems 2021 metais panaudota beveik 23 mln. eurų, Darbo užmokestis, palyginti su 2020 metais, išaugo 1,8 mln. eurų, arba 8,5 procento. Visų kitų ekonominės klasifikacijos straipsnių, išskyrus materialiojo ir nematerialiojo turto įsigijimo išlaidas, lėšų panaudojimas išaugo.

 Rokiškio rajono savivaldybės biudžeto mokėtinų sumų likutis 2021 m. gruodžio 31 d. – 9969,9 tūkst. eurų. Per 2021 metus jis išaugo465,5 tūkst. Eur.

Mokėtinų sumų likutį sudaro: 609,9 tūkst. eurų (6,1 proc.) – išlaidos ir 9360,0 tūkst. eurų (93,9 proc.) – sandoriai dėl materialiojo ir nematerialiojo turto bei finansinių įsipareigojimų vykdymas.

Išlaidų (neskaitant finansinių įsipareigojimų) mokėtinos sumos metų pabaigoje, palyginti su metų pradžia, išaugo 324,1 tūkst. eurų. Tai lėmė 2021 m. pabaigoje ženkliai išaugusios kainos už energetinius išteklius bei socialinių išmokų gavėjų skaičius ir išmokamos sumos. Socialinių išmokų kreditorinis įsiskolinimas išaugo 213,8 tūkst. eurų, paslaugų (už šildymą, elektrą) – 128,7 tūkst. eurų. Išlaidų mokėtinas sumas sudaro 2021m. gruodžio mėnesio sąskaitos, gautos 2022 m. sausio mėn. 2022m. sausio mėn. šis įsiskolinimas padengtas.

Palyginti su 2021 metų pradžia, sumažėjo DU ir socialinio draudimo straipsnių įsiskolinimas 21,8, arba 47,7 proc., „materialiojo ir nematerialiojo turto įsigijimo išlaidų“ – 8,5 karto, arba 6,0 tūkst. Eur, o ,‚kitų išlaidų“ straipsnio įsiskolinimo visai neliko.

 Rokiškio rajono savivaldybės paskolų įsiskolinimas per metus padidėjo 148,4 tūkst. Eur, arba 1,6 proc., ir sudaro 9359,2 tūkst. eurų, arba 93,9 proc., viso biudžeto lėšų įsiskolinimo.

 **Konsoliduotųjų finansinių ataskaitų rinkinys.** Lietuvos Respublikos vietos savivaldos įstatymo 16 straipsnio 2 dalies 15 punktas numato, kad konsoliduotųjų finansinių ataskaitų rinkinį tvirtina savivaldybės taryba.

 2021 metų savivaldybės konsoliduotųjų finansinių ataskaitų rinkinys parengtas vadovaujantis Lietuvos Respublikos viešojo sektoriaus atskaitomybės įstatymu ir Lietuvos Respublikos finansų ministro patvirtintais Viešojo sektoriaus apskaitos ir finansinės atskaitomybės standartais, viešojo sektoriaus subjektų finansinių ataskaitų rinkinių konsolidavimo tvarkos aprašu, viešojo sektoriaus finansinių ataskaitų rinkinių konsolidavimo metodika bei kitais teisės aktais. Rinkinys parengtas naudojantis Viešojo sektoriaus apskaitos ir ataskaitų konsolidavimo informacine sistema (VSAKIS).

Konsoliduotųjų finansinių ataskaitų rinkinys Lietuvos Respublikos viešojo sektoriaus atskaitomybės įstatyme nustatytais terminais pateiktas Lietuvos Respublikos finansų ministerijai ir Rokiškio rajono savivaldybės kontrolės ir audito tarnybai.

 Rokiškio rajono savivaldybės 2021 m. gruodžio 31 d. pasibaigusių metų konsoliduotųjų finansinių ataskaitų rinkinį sudaro:

1. finansinės būklės ataskaita;
2. veiklos rezultatų ataskaita;
3. pinigų srautų ataskaita;
4. grynojo turto pokyčio ataskaita;
5. aiškinamasis raštas.

 Rokiškio rajono savivaldybės 2021 metų konsoliduotųjų finansinių atsakaitų rinkinį sudaro 37 viešojo sektoriaus subjektų finansinių ataskaitų rinkiniai, iš jų: 32 kontroliuojamų biudžetinių įstaigų, 4 kontroliuojamų viešųjų įstaigų, priskiriamų prie viešojo sektoriaus subjektų, 1 administruojamo išteklių fondo (savivaldybės iždo).

 2021 m. likviduota viešoji įstaiga Juodupės komunalinis ūkis, Rokiškio suaugusiųjų ir jaunimo mokymo centras prijungtas prie Rokiškio Juozo Tumo Vaižganto gimnazijos.

 Taip pat šiame ataskaitų rinkinyje yra įtrauktas finansinis turtas, kurį sudaro savivaldybei priklausantis 6 kontroliuojamų akcinių ir uždarųjų akcinių bendrovių nuosavas kapitalas (UAB Rokiškio autobusų parkas, UAB ,,Rokiškio vandenys“, UAB Rokiškio butų ūkis, AB ,,Rokiškio komunalininkas“, AB ,,Panevėžio energija“, UAB Panevėžio regiono atliekų tvarkymo centras).

 Rengiant konsoliduotąsias finansines ataskaitas viešojo sektoriaus subjektų grupė yra laikoma ekonominiu vienetu, todėl viešojo sektoriaus subjektų grupės tarpusavio ūkinės operacijos ir jų rezultatai yra eliminuojami. Konsoliduotose finansinėse ataskaitose rodomi tik ūkinių operacijų su prie viešojo sektoriaus subjektų grupės nepriklausančiais viešojo sektoriaus subjektais rezultatai (perviršis ar deficitas). Šiame ataskaitų rinkinyje teikiama informacija apie Savivaldybės subjektų turtą, finansavimo sumas, įsipareigojimus ir grynąjį turtą 2021 finansinių metų paskutinės dienos būklei, ataskaitinio laikotarpio pajamas ir sąnaudas, pinigų įplaukas ir išmokas.

 2021 m. savivaldybės konsoliduotųjų finansinių ataskaitų rinkiniui nustatytas reikšmingumo kriterijus – 0,1 proc. savivaldybės konsoliduotojo turto, t. y.133,89 tūkst. eurų.

 Savivaldybės viešojo sektoriaus finansinę būklę charakterizuoja grynojo turto rodiklis, o finansinės būklės pokyčius – grynojo turto pasikeitimai. Viešojo sektoriaus grynasis turtas – turto dalis, likusi iš viešojo sektoriaus subjekto turto atėmus visą jo įsipareigojimų vertę ir finansavimo sumas.

 Savivaldybės viešojo sektoriaus grynąjį turtą mažina įsipareigojimai. Savivaldybės viešojo sektoriaus įsipareigojimus sudaro ilgalaikiai ir trumpalaikiai įsipareigojimai.

 Grynasis turtas 2021 metų pabaigoje – 25905,75 tūkst.eurų ir sudarė 19,4 proc. bendros turto sumos.

 Rokiškio rajono savivaldybės konsoliduotos veiklos rezultatų ataskaitos duomenimis, savivaldybės viešasis sektorius, vykdydamas pagrindines funkcijas, gavo 62391,45 tūkst. eurų pajamų ir turėjo 61714,55 tūkst.eurų sąnaudų. Savivaldybės viešojo sektoriaus pagrindinės veiklos rezultatas prieš nuosavybės metodo įtaką – 676,9 tūkst. eurų perviršis, kuris reiškia, kad šia suma viešojo sektoriaus pagrindinės veiklos pajamos viršijo pagrindinės veiklos patirtas sąnaudas.

 Savivaldybės viešojo sektoriaus grynasis perviršis ar deficitas – suma, kuri lieka iš visų ataskaitinio laikotarpio pajamų atėmus visas ataskaitinio laikotarpio sąnaudas, atskaičius ištaisytas klaidas bei nuosavybės metodo įtaką. 2021 m. grynasis perviršis – 246,28 tūkst. eurų.

 4 lentelė

|  |  |  |  |  |  |  |
| --- | --- | --- | --- | --- | --- | --- |
| Straipsniai | 2020-12-31 | Struktūra | 2021-12-31 | Struktūra | Pokytis tūkst.eur. | Pokytis proc. |
| Ilgalaikis turtas, iš jo: | 116293,31 | 93,6 | 125328,78 | 93,6 | 9035,47 | 107,8 |
| *pastatai* | *27935,32* | *24,0* | *27602,2* | *22,0* | *-333,12* | *98,8* |
| *infrastruktūros ir kiti statiniai* | *64929,35* | *55,8* | *73985,62* | *59,0* | *9056,27* | *113,9* |
| *nebaigta statyba ir išankstiniai mokėjimai* | *6113,74* | *5,3* | *4796,39* | *3,8* | *-1317,35* | *78,5* |
| *ilgalaikis finansinis turtas* | *10518,96* | *9,0* | *11025,04* | *8,8* | *506,08* | *104,8* |
| Biologinis turtas | 82 | 0,1 | 81,69 | 0,1 | -0,31 | 99,6 |
| Trumpalaikis turtas | 7905,04 | 6,4 | 8478,64 | 6,3 | 573,6 | 107,3 |
| **Iš viso turtas** | **124280,35** | **100** | **133889,11** | **100** | **9608,76** | **107,7** |
| Finansavimo sumos | 83575,31 |   | 93571,44 |   | 9996,13 | 112,0 |
| Įsipareigojimai, iš jų | 14339,71 | 100 | 14411,93 | 100 | 72,22 | 100,5 |
| *ilgalaikiai įsipareigojimai* | *9396,65* | *65,5* | *9660,85* | *72,2* | *264,2* | *102,8* |
| *trumpalaikiai įsipareigojimai* | *4943,07* | *34,5* | *4751,07* | *33,0* | *-192* | *96,1* |
| **Grynasis turtas**  | **26365,32** | **21,2** | **25905,75** | **19,4** | **-459,57** | **98,3** |

 **Laukiami reaultatai.** Bus įvykdytos Lietuvos Respublikos vietos savivaldos įstatymo 16 straipsnio 2 dalies 15 punkto nuostatos. Ataskaita bus viešinama savivaldybės interneto svetainėje ir visi rajono gyventojai galės susipažinti su ataskaita. Taip pat papildomoje medžiagoje yra pateikti atskirų įstaigų rodikliai. Galima bus sužinoti, kiek vaikų lanko vieną ar kitą darželį, koks lankomumas, kokią dalį lėšų dengia tėvai ir kt. Taip pat ir atitinkamus rodiklius bendro lavinimo mokyklose bei neformalaus švietimo įstaigose. Bus galima susipažinti su kultūros įstaigų veikla: kiek suorganizuota renginių, kiek kolektyvų yra atskiruose kultūros namuose, kiek uždirbta lėšų. Taip pat pateikiami duomenys apie socialinę situaciją savivaldybėje: kokias pašalpas ir kiek gauna rajono gyventojai, kiek vaikų yra, kiek rizikos šeimų. Rodikliai palyginami su 2020 m.

 **Finansavimo šaltiniai ir lėšų poreikis**: nėra.

 **Suderinamumas su Lietuvos Respublikos galiojančiais teisės** s **norminiais aktais.**

 Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Finansų skyriaus vedėja Reda Dūdienė